
Hinneren o a Freendlie Flyte 


T HE Scottish Airts Cooncil haes set up a 
Leid Forum tae explore the norrie o 
‘Synergy’ amang diverse bodies they gie 
siller tae, tae heize up the tung. As pairt o 
this Forum, the SAC gart thae bodies tae 
send roond a statement o their function an 
priorities. Bob Fairnie taen exception tae a 
screed screivit bi John Corbett o the ASLS 
Language Comatee, that threapit it wisna the 
job o the ASLS Language Comatee tae re¬ 
vive Scots as a national tung, an sae Bob 
emailt roond his cronies girnin aboot aca¬ 
demics that dinna uise spoken Scots in pub¬ 
lic. John got wind o this, an emailt a response 
tae Bob, makin the pynt that his screed shuid 
be seen in the licht o the Synergy blathers. 
This correspondence endit up as a freendlie 
flytin that’s hinneren is prentit here, wi the 
permeession o baith pairties. 

-0000000000- 

A ’M no fasht at aw wi yer Synergy paper 
tae the SAC, but juist wi ane or twa 
things in it ye’re threapin ithers shuid dae. 
Ay, an A did tak thaim oot o context, but 
dileeberate like, for A thocht the wis an im¬ 
portant pynt tae flyte ower that haed naethin 
tae dae wi Synergy. A cuidna gree mair wi ye 
that the tradeetional uisers (the feck o the 
1.5m - 2.5m Scots speakers) is the anes that 
we shuid be ettlin tae fetch on-buird. 

Tho A’ve been a Scots speaker aw ma life, A 
hinna aye been awaur o this masel till aboot 
15 year syne. The bouk o thae tradeetional 
Scots speakers is the same. They’re no awaur 
the leid they uise in thair ilkaday lives is 
cried Scots but raither some kinna local 
slang. Aboot five year syne, ma sister wis 
speirt whit she thocht o thon Scots language 
campaine an she juist got her puggie up an 
said, “Thon’s juist a piece o nonsense. A’ve 
nae time for aw thon broad Scots rubbish. 
A’ve spoken Fisherraw aw ma days an A’m 
no gaun tae chynge noo!” 


Scots Tung WITTINS 
On the wab. 

The Scots Tung Wittins can be vizzied or doon- 
haunnelt an prentit (noo in PDF format forbye) 
frae the wabsteid o:- 

The Scots Speikers Curn, Glesca. 
Wabsteid backin:- 

Http://www.mlove.free-online.co.uk/ 

A hard copie o STW is sent free o chairge tae 
aw maimbers o Scots Tung ilka month. 
Maimbership subscreivins is £5 (Scotland/UK) 
Peyed ilka September. 

£6 (Ireland/EU) $ 14 (Americae) 


Howanever, gin oor doctor or banker or 
teacher haed spoken tae us in oor ain tung, 
we’d a kent it wisna nae slang, for leirit fowk 
the likes o thon wadna be seen deid uisin 
slang. But insteid o this we hae leirit fowk on 
the tellie singin the praises o Scots in English 
an the tradeetional uisers thinkin aither this 
“Scots” maun be some kinna fantoosh leid 
frae the middle ages that they ken nocht 
aboot or else it canna be muckle o a leid if 
it’s no guid eneuch tae be uised bi eddicatit 
fowk tae sing its ain praises. 

The Scots language the day micht cuid be 
seen as sindert intae three pairts:- 

(1) The fowk that uises it in thair ilkaday 
lives for spoken communication but are ma- 
istlins illeeterate in the language an forbye 
that, the feck o thaim dinna ken the language 
they speak is cried Scots. (This wis uised as 
ane o the excuises for no haein a Scots ques¬ 
tion in the 2001 Census.) 

(2) The fowk that’s leeterate in the language 
but, tho they hae the eddicational abeelitie 
tae be articulate in it, maist o thaim chuise no 
tae lat thirsels be heard uisin it in public an 
parteeclar no on the tellie or wireless. 

(3) The sma-est pairt o aw is thaim that’s 
baith leeterate an articulate in Scots an no 
feart tae be heard uisin it in conversation 
aither in public or in private. 

As the rules o Rugby threap, “Use it or loose 
it!”, sae a language that isna uised for baith 
verbal an written communication canna tak 
onie ither gate but the ane traivelt in the by- 


; * } S0RRY, 
NAE DUGS! 


Exceppin for guide dugs 


Copiericht 

Copiericht for awthin screivit in this wittins 
blat bides wi R. Fairnie. The Scots Tung 
Wittins can be fotie-copied in hail or in pairt 
athoot leemit o nummers an this hauds guid an 
aw for onie pairt o the wittins blat that’s forth- 
set in onie ither publication. 


gane bi baith Latin an classical Greek. Gin 
the fowk in (1) deein oot isna replaced bi a 
seemilar nummer o Scots speakin bairns 
growin up tae tak thair place, then Scots haes 
nae howp. It’s the consait o Scots Tung an 
masel that it’s the responsibeelitie o (2) an 
(3) tae convince (1) that thair tung is Scots, a 
thing tae be valued an raxed on tae thair ain 
bairns, an that it’s nae threit tae thair bairns’ 
chances o sclimmin the heichts o academia or 
onie ither worth while career. It’s thair re¬ 


sponsibeelitie an aw tae rax on tae the teach¬ 
ers an dominies in the schuils, bi exemplar, a 
relaxed confidence in speakin Scots in the 
clessroom. Leirit fowk haes tae be heard bi 
(1) uphaudin Scots on the media in Scots. 

The heidmaist ettle o haein Scots signage in 
public is tae expose the een o (1) tae a writ¬ 
ten form o thair ain language. This micht gie 
some a wee Mat Mae leeteracy in Scots. 

The creenge agin uisin spoken or whiles, 
screivit Scots, in public wad seem tae be 
leemtit maistlins tae fowk eddicatit in Scot¬ 
land but is maistlins wantin in Scots speakers 
eddicatit furth o Scotland. This wad kinna 
pynt tae the kynch bein mair like tae be a 
condition pit intae the heids o fowk bi the 
eddication seestem raither nor onie kinna 
logical chyce. 

An Asian faiMie that rins a post office in 
Cannomnills, Auld Reekie, an haes haed ane 
o wir NAE SMOKIN signs in thair shop for 
a whilie, speirt for anither ane last week 
sayin, SORRY, NAE DUGS! 

As ma grannie uised tae say, “(1) canna dae 
wantin (2) an (3), (2) canna dae wantin (1) an 
(3) an (3) canna dae wantin (1) an (2).” 
Anither o thaim wis, “Guid freends dinna 
faw oot ower a guid flyte.” 

Wi guid will, 

Bob (Fairnie). 

-oooooooooo- 

M ONY thanks for yer repone til ma 
email. A hear whit ye say, an A gree 
that we’re baith ettlin towards the selsame 
ends, Mbbes fae different stertin pynts. Ane 
thing A widnae be sae gleg tae think is that 
‘institutions’ nou dounhaud Scots as aince 
they did - at Glesca Uni we dae discreeM- 
nate atween Scots an slang, an A ken that at 
Embro, scholarly boadies lik Prof Jim Millar 
actively research an descreive spoken Scots 
as a linguistic seistem in its own richt, no a 
corrupt version o Inglis. The thing A fin wi 
students (mony o thaim students o Scottish 
Literature asweel) is that they’re quite happy 
tae be bilingual in thair ain form o Scots (be 
it Fisherraw or daurkest Pollock) and in Eng¬ 
lish asweel. This isnae a new wey o thocht: 
Allan Ramsay was takin the same gate in the 
introduction tae his ’Poems’ in the 1720s, an 
Billy Kay is oan record sayin the same thing 
















But n Ben A-Go-Go maks 
it tae the Lang Leet 


the day. 

It’s a sair fecht tae ’engineer’ a shift in the 
wey fowk yaise a leid. At the hinner end, as 
ye say, if a tung is tae survive as a full-blawn 
national staundart then it haes tae hae a uni¬ 
form form for screivin as well as a hantle 
spoken dialects wi a braid core vocabulary an 
a prescriptive grammar (mair David Purves 
nor Jim Millar, wha ettles mair tae descrive 
whit fowk dae, no tell them whit shuid be 
duin). Wark duin on leids lik Catalan, 
Nynorsk, Modren Hebrew an their ilk div 
pynt tae the seemin fack that resources maun 
be directed at the yaisers first. Gin siller is pit 
intae schemes lik the Boord o Ulster- 
Scotch’s Heidi Ploy’ - a glossy PR screed 
then fowk cry it doun an it can be coonter- 
productive. The wey forrit shuid thairfore be 
maistlie frae gress ruits. That’s the pynt A 
wantit tae mak tae the SAC. (No that A’m 
agin research, mind - the dictionars are a 
necessary investment, an A’d fair luve tae 
see mair siller for the unis...tho A culd weel 
be accused o special pleadin there!) 

The proablem wi juist say in tae doctors an 
judges (an academics forbye) that they shuid 
speak braid Scots is that for 300 year middle 
cless Scots huv developed a Scottish variety 
o English (that differs fae the suddroun in a 
puckle respecks, but differs nochttheless) 
precisely wi the aim of signallin their ain 
social status. (The first chapter o Charlie 
Jones’ ‘A Language Suppressed?’ gies the 
lowdoun oan this period afore the rest o the 
buik wafts ye aff tae sleep...) Askin middle 
cless Scots tae chynge nou is a bit lik ettlin 
tae assuage warld puirtith by askin the rich 
tae gie awa aw their gear. The’r nae logical 
reason for thaim no tae dae it, but it’s no 
likely tae happen. Houanever, society nou is 
no the same as it wis in the 18th C. Gin some 
(no aw) airts o middle cless is mair likely nou 
tae sympatheese wi linguistic variety (even if 
they dinna yaise aw the leids thairsels), than 
the proablem shifts tae them that dis yaise it. 
Are they bein supportit whan they yaise it in 
situations lik sport, song, leeterature, fowk- 
weys, tradeetional occupations an the like? 
Gin the wey o speakin there becomes mair an 
mair Scots, than Scots will feenish contractin 
an stert tae expaund again, intil ither areas o 
life: if the community that yaises Scots tae 
blether anent sport yaises mair Scots, than 
that uiss will likely become better kent in the 
media, first throu reportin o sport, than in the 
transfer o words til ither toapics. In the same 
wey the speak o younglins gets yaised mair 
widely because their words gets disseminated 
(1) throu the music press, than (2) in the 
broader media. The ideal seetuation is tae be 
yaisin Scots no for the sake o yaisin Scots, 
but tae be yaisin Scots because that’s the wey 
awbody talks about a particular toapic, say, 
fitba. At this pynt the middle cless wid come 
on board, cause they talks aboot fitba anaw. 
This is the wey language shift warks...A 
mention fitba because A unnerstaun that the 
first inroads that Catalan made intil the media 
wis throu sports reportin. The moral is that ye 
stert whaur the leid is strangest and etttle tae 
mak it grow fae there. 

This email’s become ower lang, but it’s helpt 
me mak plainer, een tae masel, a wheen o 


M ATTHEWFitt’s But n Ben A-Go-Go 
haes been pitten on tae the lang leet o 
25 Scottish entries for World Book Day 
2003. Ilka kintra wis tae hae a public poll tae 
wale oot a cuttie leet wi votin feinishin on the 
8t November 2002. The votin cairds wis gien 
oot bi buik-shops an libraries an forbye that 
fowk wis able tae vote ower the wab at 
www.worldbookday.com. The slogan for the 
Scottish section is ‘We are whit we read: 
whit buik says maist tae you aboot Scotland 
an the Scots o the day?” (Coorse, it’s written 
in English). 

Luath Press threaps that, oot o the 25 buiks 
that wis walit oot for the lang leet. But n Ben 
A-Go-Go is the anelie ane in Scots an aiblins 
the first full lenth modren novel furthset aw 
in Scots. 

The hinnermaist ootcome o the polls will be 
threapit on World Book Day - Thursday 6t. 
Mairch 2003. 

Matthew’s buik is in braw guid company in 
this lang leet as ye can see ablow:- 

Adoption Papers - Jackie Kay 

Mr and Mrs Scotland Are Dead - Kathleen 

New Selected Poems - Edwin Morgan 


maitters that Ave been wrasthn wi masel o 
late, an fir that A’m gratefu tae ye Bob. A’m 
fair taen wi your phrase, ‘a relaxed confi¬ 
dence’ in yaisin Scots in the classroom. A’m 
aw for that. A’d also like tae see a relaxed 
confidence in yaisin English an ither leids in 
Scotland, as in Joseph Lo Bianco’s veesion o 
a multiliterate nation - but that’s mibbes a 
puckle idealistic. Still the gemm’s worth the 
caunle. 

Aye, ye’ie richt - a guid flytin shuldna come 
atween freends - tho which ane’s the cherry 
an which the slae? Ane guid thing anent this 
SAC blather is rattlin wur harns about hou 
best tae sair the leid an its yaisers - an wi ony 
luck the SAC will pit siller intae ony new 
initiatives. 

Wi aw guid will, 

John (Corbett). 

Makar’s Neuk 

Now mirk December’s dowie face 
Glours our the rigs wi sour grimace, 
While, thro his minimum of space, 

The blear-ey’d sun, 

Wi blinkin light and stealing pace 
His race doth run. 

Auld Reikie! thou’rt the canty hole, 

A beild for mony caldrife soul, 

Wha snugly at thine ingle loll, 

Baith warm and couth; 
While round they gar the bicker roll 
To weet their mouth. 

Robert Fergusson 1750 -1774 


But n Ben A-Go-Go - Matthew Fitt 

The Smiling School for Calvinists - Bill 

Duncan 

Trainspotting - Irvine Welsh 

Morvern Callar - Alan Warmer 

The Good Times - James Kelman 

Swing Hammer Swing! Jeff Torrington 

The Fanatic - James Robertson 

Women Talking Dirty - Isla Dewar 

Me and Ma Gal - Des Dillon 

Lanark - Alasdair Gray 

A Stranger Here Myself - Ian Pattison 

The Crow Road - Iain Banks 

One Fine Day In The Middle Of The Night 

- Christopher Brookmyre 

Set in Darkness - Ian Rankin 

Mary Queen of Scots Got Her Head 

Chopped Off - Liz Lochhead 

The Scottish Nation - Tom Devine 

Mountain Days and Bothy Nights - Dave 

Bowen and Ian Mitchell 

Sea Room - Adam Nicholson 

Why Scots Should Rule Scotland - Alasdair 

Gray 

Who Owns Scotland - Andy Wightman 
The Moon is Our Nearest Neighbour - 
Ghillie Basan 

The Broons Annual - DC Thomson 


Subscreivins 

J UIST anither wee mindin that maimber- 
ship subscreivins for Scots Tung shuid a 
been peyed bi the hinneren o September. 
Maimbers is entitilt tae a free copy o the 
Scots Tung Wittins ilka month an tae hae a 
wee bit say on it as lang’s the’r space. 
Cheques shuid be makit oot tae Scots Tung 
an sent tae 27 Stoneyhill Avenue, Mussel¬ 
burgh, Midlothian, EH21 6SB. 

As ane o wir maimbers raicently quotit in 
the Frisian leid, ‘Better let as net!” 

Burns Nieht 

S COTS TUNG’S neist forgaitherin on 
Monday 27t Januar will tak the form o 
an informal Burns Nicht, mair lik a Burnsian 
git thegither wi nae formal speeches or 
tradeetional addresses, tae be hauden in Co- 
matee Room C frae 7.30pm tae 9.00pm. 
Awbodie’s walcome tae come alang sae 
lang’s they fetch thair ain tinnie, a wee bite 
for the table an thair ain pairty piece (sang or 
poem). Keyboard music will be tae haund. 

A hertie Yule an 
a SuSd New Year 
tae aw eer readers 

Neist Forgaitherin 

Monday 27t Januar 2003 
7.30pm tae 9.00pm 
Comatee Room C. 

Brunton Ha, Musselburgh. 













